Source: https://beta.e-justice.europa.eu/19/SK/national_specialised_courts?AUSTRIA&init=true&member=1
Timestamp: 2019-07-21 19:49:40+00:00
Document Index: 3276276

Matched Legal Cases: ['súd ', '§ 50', 'Súd ', '§ 51', 'súd ', 'súd ', 'súd ', 'súd ', 'súd ', 'súd ', 'súd ', 'súd ']

V tejto časti nájdete informácie o príslušnosti súdov v občianskych a trestných veciach v Rakúsku.
Ostatné súdnictvo
V zásade sa každý súd zaoberá všetkými druhmi právnych vecí.
V najväčších rakúskych mestách existujú aj špecializované súdy:
vo Viedni je 5 súdov špecializovaných na veci občianske, trestné, obchodné (2 súdy) a na veci pracovnoprávne a sociálne,
v Grazi sa 2 súdy špecializujú na trestné veci a ostatné právne veci.
Pracovnoprávne veci, teda občianske spory súvisiace s pracovným pomerom, vymedzené v § 50 zákona o Súde pre pracovné a sociálne veci (Arbeits- und Sozialgerichtsgesetz – ASGG), sa riešia v osobitnom konaní. Toto konanie zodpovedá občianskoprávnemu konaniu doplnenému o osobitné pravidlá.
V pracovnoprávnych veciach sú v prvom stupni príslušné krajinské súdy (vo Viedni Súd pre pracovné a sociálne veci), v druhom stupni vyššie krajinské súdy a v konečnom stupni Najvyšší súd. Rozsudky vynášajú senáty, ktoré na každom stupni tvorí jeden alebo viacero sudcov z povolania, jeden laický sudca zastupujúci zamestnávateľov a jeden zamestnancov.
Odvolacie konanie v pracovnoprávnom spore zodpovedá odvolaciemu konaniu v občianskoprávnych sporoch, má však menej obmedzení pre odvolací postup. Napríklad v pracovnoprávnych veciach je preskúmanie Najvyšším súdom – nezávisle od hodnoty sporu – prípustné vždy, keď ide o právnu otázku zásadného významu.
Obchodné veci, teda právne spory vymedzené v § 51 zákona o súdnej právomoci (Jurisdiktionsnorm – „JN“), v ktorých je účastníkom sporu podnikateľ, sa riešia v občianskoprávnom konaní s niekoľkými menšími úpravami. V obchodných veciach, v ktorých rozhodujú senáty, je však v prvom a druhom stupni (nie však na Najvyššom súde) členom senátu aj laický sudca zastupujúci podnikateľov.
V nesporových konaniach sa rozhoduje o záležitostiach súkromného práva, ktoré sa v dôsledku ich osobitného charakteru (sú to najčastejšie zmierovacie konania, konania o opatrovníckych právach alebo konania, pri ktorých spravidla nestoja proti sebe dve strany s rozdielnymi záujmami) riešia (porovnateľne s dobrovoľnou súdnou príslušnosťou) touto formou konania.
V nesporových konaniach rozhodujú v prvom stupni v prevažnej väčšine prípadov okresné súdy, v druhom stupni krajinské súdy a v konečnom stupni Najvyšší súd. V prvom stupni rozhodujú buď samosudcovia alebo súdni úradníci (osobitne vyškolení), na druhom a treťom stupni senáty zložené z troch alebo piatich sudcov z povolania.
Odvolacie konanie v nesporových konaniach je porovnateľné s občianskoprávnym konaním. V dôsledku osobitného charakteru týchto konaní však platí menej obmedzení pre odvolací postup. V obmedzenom rozsahu je možné – nad rámec návrhov a podaní v prvom stupni – predložiť v druhom stupni aj nové skutočnosti.
Vzhľadom na rozmanitosť vecí prerokúvaných v týchto konaniach možno v rôznych materiáloch často nájsť aj rôzne osobitné ustanovenia.
Od 1. januára 2015 rozhodujú v Rakúsku o správnych veciach v prvom a konečnom stupni príslušné správne orgány. Proti ich rozhodnutiam možno podať sťažnosť na správnom súde (spolkovom alebo krajinskom). Za určitých podmienok možno požiadať Najvyšší správny súd o preskúmanie rozhodnutí správnych súdov, ktoré rozhodujú vo veci samotnej.
„Verejnoprávne súdy“, t. j. Ústavný súd a Najvyšší správny súd, majú v rakúskom justičnom systéme osobitné postavenie. Sú to síce nezávislé súdy, nie sú však – a rovnako ani správne súdy zriadené od 1. januára 2014 – začlenené do rezortu justície. Ústavný súd a Najvyšší správny súd sú organizačne samostatné. Obidva majú sídlo vo Viedni a majú územnú príslušnosť na celom spolkovom území.
Aj funkčne sú oddelené od všeobecných súdov. Nerozhodujú v občianskoprávnych a trestnoprávnych veciach (ani ako odvolacie súdy), ale majú osobitné úlohy v oblasti verejného práva. Od 1. januára 2015 majú strany v konaní pred všeobecným súdom za určitých podmienok možnosť požiadať Ústavný súd o zrušenie zákona alebo nariadenia.
Prvotnou úlohou Ústavného súdu je kontrolovať dodržiavanie ústavy. K tomu patria aj základné práva. Predovšetkým je povolaný, aby skúmal ústavnosť nasledujúcich zákonov, nariadení a rozhodnutí:
spolkových a krajinských zákonov,
nariadení vydávaných správnymi orgánmi,
konečných rozhodnutí (Bescheide) správnych orgánov.
Ústavný súd ich môže v prípade potreby zrušiť.
Na rozdiel od ostatných súdov sudcovia Ústavného súdu vykonávajú svoje funkcie ako honorárni sudcovia, a nie ako sudcovia z povolania. Členmi súdu môžu byť iba vynikajúce osobnosti, ktoré už dosiahli úspešnú právnickú kariéru v inej funkcii. Sudcovia Ústavného súdu vykonávajú svoje funkcie prevažne na čiastočný pracovný úväzok, a môžu naďalej vykonávať svoje predchádzajúce povolanie (napr. ako sudcovia alebo univerzitní profesori; nemôžu však byť úradníkmi štátnej správy, ktorí na tento účel musia byť uvoľnení z výkonu svojich oficiálnych povinností). Ústavný súd sa zvoláva len na „zasadania“, ktoré sa obvykle konajú štyrikrát za rok.
Úlohou Najvyššieho správneho súdu je kontrola zákonnosti celej verejnej správy s výnimkou nariadení, ktoré môže preskúmať alebo zrušiť len Ústavný súd. Najvyšší správny súd v prvom rade preskúmava nezákonnosť rozhodnutí správnych súdov.
Všeobecné informácie o justičnom systéme v Rakúsku sú uvedené na domovskej stránke portálu rakúskej justície.
Príslušnosť súdov – Rakúsko